Viljandi Maadlusklubi Tulevik

**Viljandi Maadlusklubi Tulevik** on mittetulundusühing, Viljandi linnas 1987. aastast tegutsev spordiklubi.

Klubi ametlik aadress on Vaksali 4 (Viljandi spordihoone). 2021. aasta oktoobris avati spordihoone kõrval endises pangahoones (Vaksali 2) maadluskeskus. Klubi võttis ette põhjaliku renoveerimise ja ehitas hoone ümber. Nüüd on seal ruumid treenimiseks, elamiseks ja hommikul söömiseks.

## Juhtimine
Klubi president oli aastatel 1987–2019 Valdeko Kalma. Äriregistrisse kanti klubi 1997. aastal. Samast aastast on juhatuse liige Aarne Kõiv. Pärast Valdeko Kalma surma 2019. aastal valiti juhatusse Indrek Vassus (s. 1979) ja Jaanus Kaasik (s. 1964). Indrek Vassusest sai klubi uus president.

## Rendilepingu lõppemine ja uue sõlmimine
Viljandi linnavalitsusega sõlmitud rendileping Vaksali tänav 2 asuva maadluskeskuse kasutamiseks pidi lõppema 2025. aasta augustis.
Rendilepingu pikendamata jätmine tähendanuks seda, et maadlejatel tulnuks augustis 2025 rendipind vabastada, sest sinna oli linnavalitsus planeerinud kolida noortekeskuse.

Maadlusklubi Tulevik saatis päev enne maadluskeskuse rendilepingu lõppu linnavalitsusele nõudekirja, milles soovis linnalt majja tehtud investeeringute eest üle 110 000 euro kompensatsiooni. Linnapea Johan-Kristjan Konovalovi hinnangul oli nõudmine suures osas alusetu. Septembris 2025 kirjutas meedia, et Viljandi maadluskeskuse ja linnavalitsuse vahel on puhkenud pingeline konflikt, mis tõotas viia kohtuvaidluseni. Olukorras, kus rendileping oli lõppenud, nõudis linn ruumide vabastamist. Maadlejate vastuseis tulenes tehtud investeeringutest ning nende hinnangul ebasobivast alternatiivist – vanast spordihoonest, mille seisukord tekitas tõsiseid küsimusi ohutuse ja kasutuskõlblikkuse osas. Konflikti süvendas ka maadluskeskuse rendihinna tõstmise katsed ning süüdistused poliitilises mängus kohalike valimiste eel. Kuu aega hiljem poldud veel kohtuvaidluseni jõutud ja maadlejad jätkasid oma treeningutega samas hoones. Kui septembri lõpus tundus, et konflikt liigub kohtu poole, siis oktoobris selgunud kohalike valimiste tulemus muutis jõuvahekordi. Võitjaks osutus Isamaa Erakond, kes oli maadlejate poolel ning kelle ridadesse kuulub ka keskuse treener Ahto Raska. See andis klubile lootust, et senine töö ja investeeringud ei lähe kaotsi ning treeningud jätkuvad senisel kujul.

Veebruaris 2026 sõlmisid Viljandi Linnavalitsus (uus linnapea Jaak Pihlak) ja Viljandi Maadlusklubi Tulevik (klubi juhatuse liige Indrek Vassus) ruumide kasutamise kokkuleppe, mille eesmärk oli tagada maadlusspordi järjepidev areng ning säilitada selle pikaajaline staatus Viljandi Spordikooli erialana. Kokkuleppe kohaselt annab linnavalitsus Vaksali tänav 2 asuvas hoones maadlustreeningute ja nendega seotud tegevuste läbiviimiseks kasutusse kokku 733 m² pinda maadlusklubi Tulevik kasutusse. Samades ruumides tegutseb ka Viljandi Spordikooli maadluse osakond.

## Majandusaasta aruanne (2024)
Mittetulundusühingu 2024. aasta majandusaasta aruande põhjal oli saadud kogutulu 48,5, sealhulgas tulu ettevõtlusest 36,0 ja toetused 12,0. Kogukulu oli 50,5, sealhulgas tegevuskulud 49,9 ja tööjõukulud 0,0. Seetõttu aruandeaasta tulemiks oli 2000-eurone kahjum (näiteks aasta varem aastaaruandes oli 2700-eurone kasum).

## Liikmesus<small></small>
*Viljandimaa Spordiliit
*Eesti Maadlusliit

## Tunnustus
*2020 – Kultuurkapitali Viljandimaa tunnustuspreemia
*2021 – Viljandi linna spordipreemia

## Vaata ka
*Viljandi JK Tulevik

## Viited
 

## Välislingid
*Viljandi Maadlusklubi Tulevik. facebook.com
*Viljandi Maadlusklubi Tulevik. teatmik.ee